STATŪTI

Grozīti Rīgā, 2024.gada 13.februārī

Biedrība nr. 40008035975

**LATVIJAS KLĪNISKO PSIHOLOGU ASOCIĀCIJA**

**statūti**

**1. nodaļa. Biedrības nosaukums**

1.1. Biedrības nosaukums ir "Latvijas Klīnisko psihologu asociācija" (turpmāk tekstā -Biedrība). 1.2. Biedrības nosaukuma tulkojums angļu valodā ir "Latvian Association of Clinical Psychologists".

**2. nodaļa. Biedrības mērķi**

2.1. Biedrības mērķi ir:

2.1.1. sabiedrības veselības veicināšana un sociālās aprūpes pilnveidošana, 2.1.2. klīniskās psiholoģijas kā zinātnes un prakses attīstība Latvijā,

2.1.3. klīnisko psihologu sniegtās palīdzības iedzīvotājiem kvalitātes sekmēšana, 2.1.4. Latvijas klīnisko psihologu profesionālo un ekonomisko interešu aizstāvība.

**3. nodaļa. Biedrības darbības termiņš**

3.1. Biedrība ir nodibināta uz nenoteiktu laiku.

**4. nodaļa. Biedru iestāšanās Biedrībā, izstāšanās un izslēgšana**

4.1. Biedrības sastāvu veido īstenie biedri un veicinātājbiedri.

4.2. Par īsteno biedru var kļūt psihologi ar maģistra grādu vai ar tam pielīdzinātu pilnu pabeigtu izglītību psiholoģijā (5-6 gadi), kuri saskaņā ar Psihologu profesionālās darbības jomu aprakstu veic savu darbību kā klīniskie psihologi, un kuri ir reģistrēti Psihologu reģistrā Klīniskās un veselības psiholoģijas jomā. *(ar grozījumiem, kas izdarīti 2024.gada 13.februārī)*

4.3. Par veicinātājbiedru var kļūt fiziskas personas, kurām ir augstākā izglītība vai kuri iegūst augstāko izglītību kādā jomā, kas saistīta ar veselības vai sociālo aprūpi (piemēram, psiholoģija, psihoterapija, sociālais darbs, medicīna, sociālā pedagoģija u.c.).

4.4. Biedrībā var iestāties, iesniedzot valdei noteiktas formas rakstisku iesniegumu. Iesnieguma formu nosaka Biedrības valde.

4.5. Lēmumu par biedra uzņemšanu Biedrībā pieņem valde. Valdei iesniegums ir jāizskata tuvākās sēdes laikā, taču ne vēlāk kā trīs mēnešu laikā no saņemšanas brīža. Valdei motivēts lēmums jāpaziņo pieteicējam nedēļas laikā no tā pieņemšanas brīža.

4.6. Valdes noraidošu lēmumu pieteicējs rakstveidā var pārsūdzēt biedru sapulcei. Ja arī biedru sapulce noraida pieteicēja lūgumu, pieteicējs nav uzņemts par Biedrības biedru, un viņš var iesniegt atkārtotu pieteikumu ne ātrāk kā pēc gada.

4.7. Biedrs jebkurā laikā var izstāties no Biedrības, par to rakstveidā paziņojot valdei; 4.8. Biedru var izslēgt no Biedrības ar biedru sapulces lēmumu, ja:

4.8.1. biedra darbība ir pretrunā ar Biedrības statūtos noteikto,

4.8.2. biedrs nepilda savus pienākumus un saistības pret Biedrību,

4.8.3. biedrs vairāk kā 12 mēnešus nav samaksājis biedra naudu.

4.9. Jautājumu par Biedrības biedra izslēgšanu var ierosināt valde un to izskata biedru sapulce tuvākās sēdes vai ārkārtas sēdes laikā, uzaicinot izslēdzamo biedru un dodot viņam vārdu sava viedokļa paušanai. Izslēdzamā biedra neierašanās nav šķērslis lēmuma pieņemšanai. Valdei lēmums par biedra izslēgšanu no biedrības un šā lēmuma motivācija jāpaziņo rakstveidā izslēdzamajam biedram piecu dienu laikā no tā pieņemšanas brīža.

**5. nodaļa. Biedru tiesības un pienākumi**

5.1. Biedrības biedriem ir šādas tiesības:

5.1.1. saņemt informāciju par Biedrības darbību, tai skaitā iepazīties ar visu Biedrības institūciju protokoliem, lēmumiem un rīkojumiem,

5.1.2. piedalīties Biedrības organizētajos pasākumos,

5.1.3. piedalīties Biedrības uzdevumu risināšanā un iesniegt priekšlikumus par Biedrības darbību un tās uzlabošanu,

5.1.4. aizstāvēt savu viedokli valdes sēdēs un biedru sapulcēs.

5.1.5. tikai īstenajiem biedriem ir tiesības vēlēt un tikt ievēlētam Biedrības valdē un institūcijās. 5.2. Biedrības biedru pienākumi:

5.2.1. ievērot Biedrības statūtus un pildīt biedru sapulces un valdes lēmumus 5.2.2. piedalīties Biedrības darbā un sapulcēs,

5.2.3. ar aktīvu līdzdarbību atbalstīt Biedrības mērķu un uzdevumu realizēšanu,

5.2.4. profesionālo darbību veikt atbilstoši Klīniskā psihologa specialitātes nolikumam, psihologa profesijas standartam, ētikas kodeksam, Biedrības un Psihologu apvienības izstrādātajiem dokumentiem,

5.2.5. veikt iestāšanās iemaksas un regulāri maksāt biedra naudu.

**6. nodaļa. Biedrības struktūrvienības**

6.1. Ar biedru sapulces lēmumu var tikt izveidotas Biedrības teritoriālās un citas struktūrvienības;

6.2. Struktūrvienības darbību, tiesības un pienākumus, kā arī attiecības ar Biedrību regulē struktūrvienības nolikums, ko apstiprina Biedrības biedru sapulce.

**7. nodaļa. Biedru sapulces sasaukšana un lēmumu pieņemšana**

7.1. Biedru sapulce ir augstākā Biedrības lēmējinstitūcija.

7.2. Biedru sapulcē ir tiesīgi piedalīties visi Biedrības biedri. Biedri var piedalīties biedru sapulcē tikai personīgi.

7.3. Kārtējā biedru sapulce tiek sasaukta vienu reizi gadā.

7.4. Ārkārtas biedru sapulce, norādot sasaukšanas iemeslu, var tikt sasaukta pēc valdes vai valdes priekšsēdētāja iniciatīvas, vai ja to rakstveidā pieprasa ne mazāk kā viena desmitā daļa Biedrības biedru.

7.5. Biedru sapulce tiek sasaukta, nosūtot katram biedram rakstisku uzaicinājumu ne vēlāk kā divas nedēļas pirms sapulces.

7.6. Biedru sapulce ir lemttiesīga, ja tajā piedalās vairāk kā puse no īstenajiem biedriem.

7.7. Ja biedru sapulce nav lemttiesīga kvoruma trūkuma dēļ, trīs nedēļu laikā tiek sasaukta atkārtota biedru sapulce, kas ir tiesīga pieņemt lēmumus neatkarīgi no klātesošo biedru skaita, ar nosacījumu, ka tajā piedalās vismaz divi īstenie biedri.

7.8. Biedru sapulces lēmums, t.sk. lēmums par statūtu grozījumiem, Biedrības darbības izbeigšanu un turpināšanu, ir pieņemts, ja par to nobalso vairāk kā divas trešdaļas no klātesošajiem īstenajiem biedriem.

7.9. Tikai biedru sapulce:

7.9.1. apstiprina Biedrības statūtus, izdara tajos grozījumus,

7.9.2. izstrādā un apstiprina Biedrības darbības programmu,

7.9.3. nosaka valdes un revidenta darbības jomas un darbības ilgumu,

7.9.4. ievēl valdi un revīzijas komisiju,

7.9.5. nosaka iestāšanās un biedru naudas apmērus,

7.9.6. lemj par biedru izslēgšanu.

**8. nodaļa. Izpildinstitūcija**

8.1. Biedrības izpildinstitūcija ir valde, kas sastāv **no septiņiem** **valdes locekļiem**.

*(ar grozījumiem, kas izdarīti 2024.gada 13.februārī)*

8.2. Valdi ievēl biedru sapulce uz 2 gadiem. Ir pieļaujama atkārtota ievēlēšana.

8.3. Visu valdi vai atsevišķus tās locekļus jebkurā laikā ir tiesīga atsaukt biedru sapulce.

8.4. Valde ir tiesīga izlemt visus jautājumus, izņemot tos, kas ir tikai biedru sapulces kompetencē. Valdes sēdēm jānotiek ne retāk kā reizi četros mēnešos. Valde ir lemttiesīga, ja tajā piedalās vairāk par pusi valdes locekļu. Lēmumi tiek pieņemti ar divām trešdaļām balsu.

8.5. Valdes locekļi ir tiesīgi pārstāvēt Biedrību katrs atsevišķi.

8.6. Biedrības valdes kompetencē ietilpst:

8.6.1. vadīt Biedrības darbu laikā starp biedru sapulcēm,

8.6.2. nodrošināt biedru sapulces lēmumu izpildi,

8.6.3. izstrādāt dokumentus,

8.6.4. sekot Biedrības statūtu un citu psihologiem saistošu dokumentu ievērošanai, 8.6.5. veidot darba grupas atsevišķu jautājumu izstrādāšanai,

8.6.6. noteikt finansiālo līdzekļu izmantošanu,

8.6.7. izskatīt citus jautājumus, kas saistīti ar Biedrības darbību,

8.6.8. izskatīt un pieņemt lēmumus par jaunu biedru uzņemšanu.

8.7. Valdes locekļi no sava vidus ievēl valdes priekšsēdētāju, kurš organizē valdes darbu.

8.8. Biedrības valdes priekšsēdētāju ievēl uz diviem gadiem. Ir pieļaujama atkārtota ievēlēšana, bet ne vairāk kā divus termiņus pēc kārtas.

8.9. Valdes priekšsēdētājs nevar būt vienlaicīgi citas biedrības priekšsēdētājs. 8.10. Valdes priekšsēdētājs ir tiesīgs:

8.10.1. pārstāvēt biedrību valsts un sabiedriskās institūcijās,

8.10.2. parakstīt finansu dokumentus, pilnsapulcē noteiktajā kārtībā un saskaņā ar valdes lēmumiem rīkoties ar Biedrības īpašumu un finansu līdzekļiem,

8.10.3. izdot pilnvaras,

8.10.4. priekšsēdētājam ir paraksta tiesības; ar valdes piekrišanu paraksta tiesības var tikt piešķirtas citai personai,

8.10.5. pieņemt un atbrīvot no darba algotus darbiniekus saskaņā ar štata sarakstiem un LR darba likumu kodeksu, izdot rīkojumus, kas ir obligāti visiem algotajiem darbiniekiem,

8.10.6. slēgt saimnieciska rakstura līgumus, kā arī veikt citas statūtos paredzētās un ar Biedrību saistītās darbības.

8.11. Priekšsēdētāja prombūtnes laikā to aizvieto valdes loceklis, kuru ievēl valde no sava vidus ar balsu vairākumu.

8.12. Valde no sava vidus ievēl Biedrības sekretāru. Sekretārs pārzina Biedrības inventāru, iekasē biedra naudu.

**9. nodaļa. Revidents**

9.1. Biedrības finansiālās un saimnieciskās darbības kontroli veic revidents, kuru ievēl biedru sapulce uz diviem gadiem.

9.2. Biedrības revidents nedrīkst būt Biedrības valdes loceklis.

9.3. Revidents:

9.3.1. veic Biedrības mantas un finanšu līdzekļu revīziju,

9.3.2. dod atzinumu par Biedrības budžetu un gada pārskatu,

9.3.3. izvērtē Biedrības grāmatvedības un lietvedības darbu,

9.3.4. sniedz ieteikumus par Biedrības finanšu un saimnieciskās darbības uzlabošanu. 9.4. Revidents veic revīziju biedru sapulces noteiktajos termiņos, taču ne retāk kā reizi gadā. 9.5. Biedru sapulce apstiprina Biedrības gada pārskatu tikai pēc Revidenta atzinuma saņemšanas.

**10. nodaļa. Biedru nauda**

10.1. Biedrības biedri maksā biedru naudu vienu reizi gadā Biedrības noteiktajā apmērā. 10.2. Iestājoties Biedrībā, biedri maksā vienreizēju iestāšanās maksu.

**11. nodaļa. Biedrības finanses un īpašums**

11.1. Biedrībai ir savs īpašums. Tā ir tiesīga savā īpašumā iegūt vai zaudēt mantiskās un personiskās nemantiskās tiesības, būt prasītājs un atbildētājs tiesā, atvērt norēķinu, valūtas un citus kontus Latvijas bankās.

11.2. Biedrības naudas līdzekļi veidojas no :

11.2.1. biedru iestāšanās iemaksām,

11.2.2. ikgadējiem biedru naudas maksājumiem,

11.2.3. juridisko un fizisko personu ziedojumiem,

11.2.4. ienākumiem, kas gūti no izdevējdarbības, zinātniskās darbības un citas saimnieciskās darbības,

11.2.5. Biedrībai piederošās mantas,

11.2.6. no citiem likumos atļautajiem ienākumiem.

11.3. Biedrības līdzekļu izmantošanas kārtību nosaka valde saskaņā ar pilnsapulcē noteiktiem darbības pamatvirzieniem, kā arī ievērojot šos statūtus. Tā veicama atbilstoši LR likumdošanā noteiktajai kārtībai.

Biedrības pilnvarotie pārstāvji:

\_\_\_\_\_\_\_\_\_\_\_\_\_\_\_\_\_\_\_\_\_\_ /Ieva Bite/

(paraksts)

\_\_\_\_\_\_\_\_\_\_\_\_\_\_\_\_\_\_\_\_\_\_ /Sandra Gaide/

(paraksts)

Statūti grozīti un grozījumi apstiprināti biedru sapulcē Rīgā, 2024.gada 13.februārī